pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงเกษตรฯ จัดงาน“เทศกาลผลไม้ กล้วยไม้คุณภาพ อ.ต.ก.” หนุนเชื่อมโยงการตลาดช่วยเหลือเกษตรกร
วันจันทร์ที่ 26 มิถุนายน 2560
กระทรวงเกษตรฯ จัดงาน“เทศกาลผลไม้ กล้วยไม้คุณภาพ อ.ต.ก.” หนุนเชื่อมโยงการตลาดช่วยเหลือเกษตรกร
ก.เกษตรฯ จัดงาน“เทศกาลผลไม้ กล้วยไม้คุณภาพ อ.ต.ก.” หนุนเชื่อมโยงการตลาดช่วยเหลือเกษตรกรรับช่วงผลผลิตออกสู่ตลาดมาก พร้อมจําหน่ายผลไม้ตามฤดูกาลจากทั่วทุกภูมิภาคและกล้วยไม้สายพันธุ์เด่น ยกระดับเพิ่มมาตรฐานคุณภาพสินค้าและสร้างความเชื่อมั่นให้กับผู้บริโภค
นายธีรภัทร ประยูรสิทธิ ปลัดกระทรวงเกษตรและสหกรณ์ ในฐานะผู้กํากับ และดูแล องค์การตลาดเพื่อเกษตรกร (อ.ต.ก.) เปิดเผยว่า กระทรวงเกษตรและสหกรณ์ โดยองค์การตลาดเพื่อเกษตรกร (อ.ต.ก.) ได้จัดงาน “เทศกาลผลไม้ กล้วยไม้คุณภาพ อ.ต.ก.” (Thai Fruit & Orchid Festival 2017) ขึ้น ในระหว่างวันที่ 23 - 28 มิถุนายน 2560 ณ ศูนย์การค้าเซ็นทรัลพลาซ่า แจ้งวัฒนะ จังหวัดนนทบุรี โดยได้ตระหนักถึงความสําคัญของการยกระดับคุณภาพชีวิตของเกษตรกร และได้ดําเนินการขับเคลื่อนตามนโยบายรัฐบาลในการปฏิรูปและพัฒนาภาคการเกษตร โดยเล็งเห็นความสําคัญถึงคุณค่าความเป็นเกษตรกร และสนับสนุนให้เกษตรกรหันมาทําการเกษตรแบบปลอดภัย คํานึงถึงคุณภาพชีวิตของเกษตรกรและผู้บริโภค อันจะส่งผลดีต่อภาคเกษตรกรรมของประเทศ ซึ่งการจัดกิจกรรมในครั้งนี้ ได้เปิดโอกาสให้เกษตรกรได้นําผลผลิตการเกษตรมาจําหน่ายให้แก่ผู้บริโภคโดยตรง เป็นการเชื่อมโยงทางการตลาด เพิ่มช่องทางการจําหน่าย สร้างโอกาสทางธุรกิจ เพิ่มรายได้ให้กับเกษตรกรและกระจายรายได้สู่ท้องถิ่น ตลอดจนเป็นการยกระดับคุณภาพชีวิตของเกษตรกรให้ดีขึ้น ตามนโยบายของรัฐบาล
"การจัดงานครั้งนี้ เพื่อส่งเสริมและรณรงค์ให้ประชาชนหันมาบริโภคผลไม้ของไทยมากขึ้น เป็นการช่วยเหลือเกษตรกรในช่วงที่ผลผลิตออกสู่ตลาดเป็นจํานวนมากอีกทางหนึ่ง รวมถึงเผยแพร่ประชาสัมพันธ์ในการนํากล้วยไม้ ไม้ดอกไม้ประดับมาจัดแสดง สื่อให้เห็นถึงศักยภาพและความสวยงามในการนําไปใช้ประดับตกแต่งงานพิธีต่างๆ ให้เป็นที่รู้จักแพร่หลายทั้งในและต่างประเทศ เป็นการส่งเสริมภาพลักษณ์ของประเทศไทยอีกทางหนึ่ง" นายธีรภัทร กล่าว
นายกมลวิศว์ แก้วแฝก ผู้อํานวยการองค์การตลาดเพื่อเกษตรกร (อตก.) กล่าวเพิ่มเติมว่า การจัดกิจกรรมในครั้งนี้ เพื่อส่งเสริมด้านการตลาด สนับสนุนให้เกษตรกรมีโอกาสเรียนรู้ เพิ่มทักษะด้านการตลาด ส่งเสริมให้เกษตรกรผลิตสินค้าตามระบบการผลิตสินค้าเกษตรที่ดีมีคุณภาพเข้าสู่ระบบตลาด พัฒนาคุณภาพสินค้าเกษตรให้ตรงตามความต้องการของผู้บริโภค สร้างมูลค่าเพิ่มให้กับสินค้าเกษตร สร้างการเรียนรู้และพัฒนาผลผลิตการเกษตรไปสู่โมเดิร์นเทรด (Modern Trade) นอกจากนี้ ภายในงานยังมีการจําหน่าย ผลไม้ ตามฤดูกาลจากทั่วทุกภูมิภาค เช่น ทุเรียน พันธุ์หลงหลิน หมอนทอง ลองกอง มังคุด ส้มโอ และกล้วยไม้สายพันธุ์ต่างๆ รวมถึงสายพันธุ์หายากจากทั่วโลก พร้อมทั้งมีการจัดนิทรรศการกล้วยไม้สายพันธุ์ต่างๆ รวมถึงสายพันธุ์หายาก และการสาธิตการเพาะพันธุ์กล้วยไม้และการแสดงบนเวทีทุกวัน โดยเริ่มวันศุกร์ที่ 23 ถึงวันพุธที่ 28 มิถุนายน 2560 ตั้งแต่เวลา 11.00 – 21.00 น. ณ ลานโปรโมชั่น ชั้น 1 ศูนย์การค้าเซ็นทรัลพลาซ่า แจ้งวัฒนะ ทั้งนี้ พิเศษสําหรับผู้เข้าร่วมงาน จะได้รับกล้วยไม้ พันธุ์ไม้ดอกไม้ประดับ เป็นของที่ระลึกกลับบ้านฟรีอีกด้วย
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@opsmoac.go.th
moac58@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-อย่าละเลยการป้องกันเชื้อไวรัสโควิด-19 "ประเทศไทยรอด เราก็รอด"
วันศุกร์ที่ 17 เมษายน 2563
อย่าละเลยการป้องกันเชื้อไวรัสโควิด-19 "ประเทศไทยรอด เราก็รอด"
อยู่บ้าน หยุดเชื้อ เพื่อชาติ
การป้องกันตนเองเท่ากับการป้องกันผู้อื่นไปด้วย
รัฐบาลไทย-ข่าวทำเนียบรัฐบาล-รัฐมนตรีเศรษฐกิจอาเซียนนัดประชุมผ่านระบบทางไกล ถกแผนรับมือเศรษฐกิจจากโควิด-19 [กระทรวงพาณิชย์]
วันจันทร์ที่ 1 มิถุนายน 2563
รัฐมนตรีเศรษฐกิจอาเซียนนัดประชุมผ่านระบบทางไกล ถกแผนรับมือเศรษฐกิจจากโควิด-19 [กระทรวงพาณิชย์]
รัฐมนตรีเศรษฐกิจอาเซียนนัดประชุมผ่านระบบทางไกล ถกแผนรับมือเศรษฐกิจจากโควิด-19
อาเซียนนัดประชุมรัฐมนตรีเศรษฐกิจอาเซียน และประชุมรัฐมนตรีเศรษฐกิจอาเซียนบวก 3 สมัยพิเศษ วันที่ 4 มิ.ย.นี้ ผ่านระบบการประชุมทางไกล หารือแนวทางการรับมือผลกระทบทางเศรษฐกิจจากวิกฤตโควิด-19 ตามที่ผู้นํามอบหมาย ทั้งการขบเคลื่อนการค้าให้เดินหน้าต่อ การฟื้นฟูเศรษฐกิจระยะยาว และการเตรียมความพร้อมรับมือความท้าทายในอนาคต
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า อาเซียนกําหนดจัดประชุมรัฐมนตรีเศรษฐกิจอาเซียนสมัยพิเศษ และรัฐมนตรีเศรษฐกิจอาเซียนบวก 3 (จีน ญี่ปุ่น และเกาหลีใต้) สมัยพิเศษ ว่าด้วยโควิด-19 (Special AEM and Special AEM Plus Three on COVID-19) ผ่านระบบทางไกล ในวันที่ 4 มิ.ย.2563 โดยนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้มอบหมายให้นายสรรเสริญ สมะลาภา ผู้ช่วยรัฐมนตรีประจํากระทรวงพาณิชย์ เข้าร่วมการประชุม
สําหรับการประชุมครั้งนี้ รัฐมนตรีเศรษฐกิจอาเซียนจะร่วมกันหาแนวทางรับมือผลกระทบทางเศรษฐกิจจากการแพร่ระบาดของไวรัสโควิด-19 ตามที่ผู้นําอาเซียนได้มอบหมายไว้ เมื่อวันที่ 14 เม.ย.2563 ที่ผ่านมา ในการประชุมสุดยอดอาเซียนสมัยพิเศษว่าด้วยโรคติดเชื้อไวรัสโคโรนา 2019 (โควิด-19) ที่ให้สมาชิกหารือแนวทางการรักษาความเชื่อมโยงของห่วงโซ่การผลิตโลก เพื่อให้การค้าเดินหน้าต่อไปได้ และการเคลื่อนย้ายสินค้าจําเป็นราบรื่น เนื่องจากที่ผ่านมา หลายประเทศนํามาตรการจํากัดการค้ามาใช้จากความจําเป็นด้านสาธารณสุข ซึ่งอาจส่งผลกระทบต่อห่วงโซ่การผลิตสินค้าและเศรษฐกิจของภูมิภาค
นอกจากนี้ จะมีการพิจารณาแนวทางฟื้นฟูเศรษฐกิจในระยะยาวหลังจากสถานการณ์โควิด-19 คลี่คลาย โดยเฉพาะการแลกเปลี่ยนข้อมูลการใช้มาตรการทางการค้า และแนวทางปฏิบัติที่เป็นเลิศในการรับมือกับโควิด-19 เพื่อให้อาเซียนพร้อมรองรับความท้าทายที่อาจเกิดขึ้นในอนาคต สําหรับการประชุมรัฐมนตรีเศรษฐกิจอาเซียนบวกสาม (จีน ญี่ปุ่น เกาหลีใต้) จะมีการหารือแนวทางรับมือผลกระทบทางเศรษฐกิจจากวิกฤตินี้เช่นกัน
ทั้งนี้ อาเซียนเป็นคู่ค้าอันดับหนึ่งของไทย การค้าระหว่างไทยกับอาเซียนในปี 2562 มีมูลค่าการค้ารวม 107,928 ล้านเหรียญสหรัฐ โดยไทยส่งออกไปอาเซียน มูลค่า 62,904 ล้านเหรียญสหรัฐ และนําเข้าจากอาเซียน มูลค่า 45,024 ล้านเหรียญสหรัฐ ไทยเกินดุล 17,880 ล้านเหรียญสหรัฐ ตลาดส่งออกและแหล่งนําเข้าสําคัญของไทยในอาเซียน ได้แก่ มาเลเซีย เวียดนาม สิงคโปร์ อินโดนีเซีย และฟิลิปปินส์ ในขณะที่การค้าระหว่างไทยกับจีน ญี่ปุ่น เกาหลี มีมูลค่า 79,500 ล้านเหรียญสหรัฐ 57,780 ล้านเหรียญสหรัฐ และ 13,367 ล้านเหรียญสหรัฐ ตามลําดับ
รัฐบาลไทย-ข่าวทำเนียบรัฐบาล-2 รองปลัดฯ คนเก่ง รับมอบประกาศนียบัตรหลักสูตรผู้บริหารงานด้านกฎหมายภาครัฐระดับสูง รุ่นที่ 8
วันศุกร์ที่ 28 กุมภาพันธ์ 2563
2 รองปลัดฯ คนเก่ง รับมอบประกาศนียบัตรหลักสูตรผู้บริหารงานด้านกฎหมายภาครัฐระดับสูง รุ่นที่ 8
นายภานุวัฒน์ ตริยางกูรศรี รองปลัดกระทรวงอุตสาหกรรม และนายจุลพงษ์ ทวีศรี รองปลัดกระทรวงอุตสาหกรรมรับมอบประกาศนียบัตรหลักสูตรผู้บริหารงานด้านกฎหมายภาครัฐระดับสูง รุ่นที่ 8 ณ ห้อง Somerset Ballroom โรงแรม เดอะ เบอร์เคลีย์ ประตูน้ํา กรุงเทพฯ
27 กุมภาพันธ์ 2563 – นายภานุวัฒน์ ตริยางกูรศรี รองปลัดกระทรวงอุตสาหกรรม และนายจุลพงษ์ ทวีศรี รองปลัดกระทรวงอุตสาหกรรม เข้าร่วมพิธีปิดการฝึกอบรมและรับมอบประกาศนียบัตรหลักสูตรผู้บริหารงานด้านกฎหมายภาครัฐระดับสูง รุ่นที่ 8 จาก นายปกรณ์ นิลประพันธ์ เลขาธิการคณะกรรมการกฤษฎีกา ณ ห้อง Somerset Ballroom โรงแรม เดอะ เบอร์เคลีย์ ประตูน้ํา กรุงเทพฯ
หลักสูตรผู้บริหารงานด้านกฎหมายภาครัฐระดับสูง จัดโดย สํานักงานคณะกรรมการกฤษฎีกา วัตถุประสงค์เพื่อสร้างเครือข่ายผู้บริหารงานด้านกฎหมายภาครัฐให้มีการแลกเปลี่ยนวิสัยทัศน์ร่วมกันจนสามารถวางแผนการเสนอร่างกฎหมายได้อย่างเป็นระบบ อันเป็นประโยชน์ในการบริหารราชการแผ่นดิน ผลักดันนโยบายของรัฐบาล สามารถแก้ปัญหาต่าง ๆ ได้อย่างเหมาะสม และทันต่อสถานการณ์โลกที่เปลี่ยนแปลงไป
รัฐบาลไทย-ข่าวทำเนียบรัฐบาล-การประชุมทางวิชาการ Inclusive Green Growth: Investing for a Sustainable Future
วันอังคารที่ 30 มกราคม 2561
การประชุมทางวิชาการ Inclusive Green Growth: Investing for a Sustainable Future
กระทรวงทรัพยากรธรรมชาติและสิ่งแวดล้อม เป็นเจ้าภาพจัดการประชุมระดับรัฐมนตรีด้านสิ่งแวดล้อมของกลุ่มประเทศอนุภูมิภาคลุ่มน้ําโขง ครั้งที่ ๕ และการประชุมที่เกี่ยวข้อง  ในระหว่างวันที่ ๓๐ มกราคม – ๑ กุมภาพันธ์ ๒๕๖๑
กระทรวงทรัพยากรธรรมชาติและสิ่งแวดล้อม เป็นเจ้าภาพจัดการประชุมระดับรัฐมนตรีด้านสิ่งแวดล้อมของกลุ่มประเทศอนุภูมิภาคลุ่มน้ําโขง ครั้งที่ ๕ และการประชุมที่เกี่ยวข้อง ในระหว่างวันที่ ๓๐ มกราคม – ๑ กุมภาพันธ์ ๒๕๖๑ โดยในวันนี้ (๓๐ มกราคม ๒๕๖๑) นายพงศ์บุณย์ ปองทอง รองปลัดกระทรวงทรัพยากรธรรมชาติและสิ่งแวดล้อม เป็นประธานในพิธีเปิดการประชุมทางวิชาการ Inclusive Green Growth: Investing for a Sustainable Future เพื่อแลกเปลี่ยนเรียนรู้ ในประเด็นเกี่ยวกับแนวทางในการจัดการปัญหาที่สําคัญของลุ่มแม่น้ําโขงเพื่อให้มีการพัฒนาอย่างยั่งยืน อาทิ แนวทางการพัฒนาที่เป็นมิตรต่อสิ่งแวดล้อม การดําเนินแผนงานด้านสิ่งแวดล้อมในลุ่มแม่น้ําโขง ซึ่งมองอดีตเพื่อวางแนวทางสู่อนาคตต่อไป ทั้งนี้ ในโอกาสเดียวกัน นายพงศ์บุณย์ ฯ ได้ร่วมเวทีเสวนาและพิธีเปิดนิทรรศการ Green Growth โดยในส่วนของประเทศไทยได้จัดนิทรรศการเทิดพระเกียรติ ในหลวงรัชกาลที่ ๙ กับสิ่งแวดล้อม เพื่อเผยแพร่ พระราชกรณียกิจที่สําคัญทางด้านสิ่งแวดล้อม และเผยแพร่แนวทางการพัฒนาตามหลักปรัชญาเศรษฐกิจพอเพียงเพื่อเป็นแบบแนวทางการพัฒนาอย่างยั่งยืนในอนุภูมิภาคลุ่มน้ําโขง
ภาพ/ข่าว/เผยแพร่ :จันทร์เพ็ญ
รัฐบาลไทย-ข่าวทำเนียบรัฐบาล-ไอแบงก์ หนุนผู้ประกอบการขนาดย่อม เข้าถึงแหล่งเงินทุนต่อยอดธุรกิจ ด้วยอัตรากำไรผ่อนชำระพิเศษสุดๆ!!
วันพฤหัสบดีที่ 8 สิงหาคม 2562
ไอแบงก์ หนุนผู้ประกอบการขนาดย่อม เข้าถึงแหล่งเงินทุนต่อยอดธุรกิจ ด้วยอัตรากําไรผ่อนชําระพิเศษสุดๆ!!
ธนาคารอิสลามแห่งประเทศไทย (ไอแบงก์) พร้อมสนับสนุนผู้ประกอบธุรกิจขนาดย่อม ให้สามารถเข้าถึงแหล่งเงินทุนเพื่อต่อยอดและเสริมแกร่งให้ธุรกิจ ด้วยโครงการสินเชื่อ Ibank Small SMEs ที่ให้วงเงินสินเชื่อไม่เกิน 20 ล้านบาทต่อราย และอัตรากําไรผ่อนชําระพิเศษ
ธนาคารอิสลามแห่งประเทศไทย (ไอแบงก์) พร้อมสนับสนุนผู้ประกอบธุรกิจขนาดย่อม ให้สามารถเข้าถึงแหล่งเงินทุนเพื่อต่อยอดและเสริมแกร่งให้ธุรกิจ ด้วยโครงการสินเชื่อ Ibank Small SMEs ที่ให้วงเงินสินเชื่อไม่เกิน 20 ล้านบาทต่อราย และอัตรากําไรผ่อนชําระพิเศษ
โครงการสินเชื่อ Ibank Small SMEs เป็นสินเชื่อที่สนับสนุนการให้สินเชื่อแก่ผู้ประกอบธุรกิจรายเล็กให้สามารถเข้าถึงแหล่งเงินทุนสําหรับเสริมแกร่ง และเสริมสภาพคล่องให้ธุรกิจ ทั้งที่เป็นรูปแบบสินเชื่อระยะยาว หรือสินเชื่อหมุนเวียนอาทิวงเงินเบิกถอนเงินสด และตั๋วสัญญาใช้เงิน สินเชื่อเพื่อค้ําประกัน สินเชื่อเพื่อการนําเข้าและส่งออก ตลอดจนภาระผูกพันหรือหนังสือค้ําประกัน เป็นต้น โดยวงเงินรวมสูงสุด 20 ล้านบาทต่อราย กรณีลูกค้าที่ขอสินเชื่อเพื่อรีไฟแนนซ์จากสถาบันการเงินอื่น ผ่อนชําระได้นานสูงสุด 10 ปี ผู้ขอสินเชื่อจะเป็นบุคคลธรรมดาหรือนิติบุคคลที่ประกอบธุรกิจ SMEs ก็ได้แต่ไม่รวมถึงธุรกิจอสังหาริมทรัพย์ และต้องมีประสบการณ์ในการดําเนินธุรกิจไม่ต่ํากว่า 2 ปี ถ้าเป็นธุรกิจใหม่ผู้บริหารต้องมีประสบการณ์ในธุรกิจ หรือธุรกิจที่เกี่ยวข้องไม่น้อยกว่า 2 ปี สําหรับลูกค้ารายใหม่ ธนาคารมอบอัตรากําไรผ่อนชําระกรณีสินเชื่อระยะยาว เริ่มต้นเพียง 6.75% ต่อปี และสําหรับลูกค้าที่ต้องการ รีไฟแนนซ์จากสถาบันการเงินอื่นมาที่ไอแบงก์จะได้รับส่วนลดอัตรากําไรผ่อนชําระพิเศษสุดๆ
ผู้สนใจสามารถยื่นขอสินเชื่อได้แล้วตั้งแต่วันนี้ - 31 ธันวาคม 2562 (หรือจนกว่าวงเงินจะเต็ม)ที่ไอแบงก์ ทุกสาขาทั่วประเทศ หรือติดต่อสอบถามข้อมูลเพิ่มเติมได้ที่ iBank Call center 1302 และติดตามข้อมูลผลิตภัณฑ์และบริการ ของธนาคารทางเว็บไซต์ www.ibank.co.th
รัฐบาลไทย-ข่าวทำเนียบรัฐบาล-ศธ.จัดเตรียมอาหาร พร้อมที่พักคอย รองรับประชาชนเดินทางมาร่วมถวายดอกไม้จันทน์
วันพุธที่ 25 ตุลาคม 2560
ศธ.จัดเตรียมอาหาร พร้อมที่พักคอย รองรับประชาชนเดินทางมาร่วมถวายดอกไม้จันทน์
กระทรวงศึกษาธิการ จัดพื้นที่บริการประชาชนที่มาร่วมวางดอกไม้จันทน์ในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ตั้งแต่วันที่ 25-27 ตุลาคม 60
ทั้งนี้ กระทรวงศึกษาธิการ รับผิดชอบดูแลซุ้มดอกไม้จันทน์ ขนาดกลาง2จุด คือ จุดแรก แยก จ.ป.ร. และจุดที่2บริเวณสะพานมัฆวานรังสรรค์นอกจากนี้ ภายในกระทรวงศึกษาธิการยังได้บริการเต้นท์ที่พักคอยและจุดบริการอาหาร เครื่องดื่ม รถสุขาเคลื่อนที่ ห้องอาบน้ํา ที่พักสําหรับประชาชนที่จะเข้ามาค้างคืน รวมถึงจุดบริการหน่วยพยาบาลหากมีประชาชนเจ็บป่วย ซึ่งทางเข้าประตูจะมีป้ายแสดงแผนผังตําแหน่งต่าง ๆ ภายในพื้นที่ โดยได้เปิดซุ้มอาหารเพื่อให้บริการแก่ประชาชนแล้ว ตั้งแต่วันนี้จนถึงเช้าวันที่27ตุลาคม60
รัฐบาลไทย-ข่าวทำเนียบรัฐบาล-ตั้ง “โสภาวดี เลิศมนัสชัย” รักษาการเลขาธิการกองทุนการออมแห่งชาติ
วันพุธที่ 2 สิงหาคม 2560
ตั้ง “โสภาวดี เลิศมนัสชัย” รักษาการเลขาธิการกองทุนการออมแห่งชาติ
บอร์ด กอช. เห็นชอบ "สมพร จิตเป็นธม" ยื่นลาออก ตําแหน่งเลขาธิการ กอช. จากปัญหาสุขภาพ และตั้ง “โสภาวดี เลิศมนัสชัย” รักษาการแทน มีผล 4 ส.ค.นี้
คณะกรรมการกองทุนการออมแห่งชาติ (กอช.) ในการประชุมครั้งที่ 7/2560 วันที่ 11 กรกฎาคม 2560 ได้พิจารณาการขอลาออกจากตําแหน่งของ นายสมพร จิตเป็นธม เลขาธิการคณะกรรมการกองทุนการออมแห่งชาติ เนื่องจากปัญหาสุขภาพและจําเป็นต้องเตรียมตัวรับการรักษาระยะยาว ซึ่งอาจส่งผลกระทบต่อการปฏิบัติงาน จึงมีมติอนุมัติการลาออกจากตําแหน่ง เลขาธิการคณะกรรมการกองทุนการออมแห่งชาติ ของ นายสมพร จิตเป็นธม โดยมีผลตั้งแต่วันที่ 4 สิงหาคม 2560 และแต่งตั้งให้ นางสาวโสภาวดี เลิศมนัสชัย กรรมการกองทุนการออมแห่งชาติ (ผู้ทรงคุณวุฒิด้านบัญชี) ปฏิบัติหน้าที่รักษาการแทนเลขาธิการคณะกรรมการกองทุนการออมแห่งชาติ เพื่อให้การบริหารงานเป็นไปด้วยความเรียบร้อย ต่อเนื่อง และคล่องตัวมากยิ่งขึ้น โดยมีผลตั้งแต่วันที่ 4 สิงหาคม 2560 เป็นต้นไป จนกว่าการแต่งตั้งเลขาธิการคณะกรรมการกองทุนการออมแห่งชาติคนใหม่จะแล้วเสร็จ ซึ่งขณะนี้อยู่ระหว่างขั้นตอนกระบวนการสรรหาบุคคลเพื่อคัดเลือกผู้มีคุณสมบัติเหมาะสมในการเข้าดํารงตําแหน่งต่อไป
สอบถามข้อมูลเกี่ยวกับกองทุนการออมแห่งชาติได้ที่ กอช. สายด่วนเงินออม 02-017-0789 ในวันและเวลาทําการ และติดต่อสมัครสมาชิกได้ที่ธนาคารกรุงไทย ธนาคารออมสิน ธ.ก.ส. และ ธอส. ทุกสาขาทั่วประเทศ และที่สถาบันการเงินชุมชนที่เข้าร่วมโครงการ... “กอช. ออมสบาย ได้บํานาญ” www.nsf.or.th
ฝ่ายประชาสัมพันธ์และสื่อสารองค์กร :
โทร. 02-017-0789 ต่อ 213, 224
Email : info@nsf.or.th
รัฐบาลไทย-ข่าวทำเนียบรัฐบาล-รมว.พม. ดึง รง. ช่วยหางาน ฝึกอาชีพ ให้ชาวชุมชนตกงาน ว่างงาน สู้ภัย COVID-19 [กระทรวงการพัฒนาสังคมและความมั่นคงของมนุษย์]
วันเสาร์ที่ 23 พฤษภาคม 2563
รมว.พม. ดึง รง. ช่วยหางาน ฝึกอาชีพ ให้ชาวชุมชนตกงาน ว่างงาน สู้ภัย COVID-19 [กระทรวงการพัฒนาสังคมและความมั่นคงของมนุษย์]
รมว.พม. ดึง รง. ช่วยหางาน ฝึกอาชีพ ให้ชาวชุมชนตกงาน ว่างงาน สู้ภัย COVID-19
วันนี้ (22 พ.ค. 63) เวลา 14.30 น. ณ ห้องประชุมชั้น 2 กระทรวงการพัฒนาสังคมและความมั่นคงของมนุษย์ สะพานขาว ถ.กรุงเกษม กทม.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ร่วมหารือกับผู้นําชุมชน 75 ชุมชนในพื้นที่ กทม. เพื่อกําหนดแผนการดําเนินงานในการจัดหางานและฝึกทักษะอาชีพที่เหมาะสมและตรงกับความต้องการตลาดแรงงานให้กับประชาชนในชุมชนที่ว่างงานและตกงานจากผลกระทบการแพร่ระบาดของโรคติดเชื้อไวรัสโคโรนา 2019 (โควิด-19) ภายใต้กิจกรรมสร้างอาชีพ เสริมรายได้ สร้างความมั่นคง สู้ภัย COVID-19 ของโครงการ “พม. เราไม่ทิ้งกัน”
นายจุติกล่าวว่า ด้วย กระทรวงการพัฒนาสังคมและความมั่นคงของมนุษย์ (พม.) ได้ขับเคลื่อนโครงการ พม. เราไม่ทิ้งกัน ตามแนวคิด สํารวจให้พบ จบที่ชุมชน ด้วยการลงพื้นที่โดยเร็วที่สุด เพื่อให้ความช่วยเหลือเยียวยาประชาชนกลุ่มเป้าหมายตั้งแต่เด็กแรกเกิด เยาวชน ผู้สูงอายุ คนพิการ คนไร้ที่พึ่ง คนไร้บาน รวมทั้งผู้มีรายได้น้อย ที่ได้รับความเดือดร้อนจากการแพร่ระบาดของโรคติดเชื้อไวรัสโคโรน่า 2019 (โควิด-19) ใน 286 ชุมชนนําร่องในพื้นที่ กทม. ภายใต้การดูแลของการเคหะแห่งชาติ (กคช.) และสถาบันพัฒนาองค์กรชุมชน (องค์การมหาชน) หรือ พอช. ทั้งนี้ การลงพื้นที่ชุมชนดังกล่าวทําให้พบปัญหาชุมชนที่สําคัญ คือ ปัญหาการว่างงานและตกงาน ทําให้ขาดรายได้สําหรับเลี้ยงดูตนเองและครอบครัว
นายจุติกล่าวต่อไปว่า วันนี้ กระทรวง พม. ได้รับความร่วมมือจากกระทรวงแรงงาน เข้ามาร่วมกันแก้ปัญหาดังกล่าว โดยได้นําผู้นําชุมชน 75 ชุมชน เข้าร่วมกิจกรรมสร้างอาชีพ เสริมรายได้ สร้างความมั่นคง สู้ภัย COVID-19 เพื่อร่วมกันกําหนดแผนการดําเนินงานในการจัดหางานและฝึกทักษะอาชีพที่เหมาะสมและตรงกับความต้องการตลาดแรงงานให้กับประชาชนในชุมชนที่ว่างงานและตกงาน สําหรับประชาชนที่ต้องการหาตําแหน่งงานว่าง ทางกรมการจัดหางาน ได้ชี้แจงถึงการเข้าถึงตําแหน่งงานว่างในพื้นที่เขตของชุมชน โดยใช้วิธีสแกน QR Code เพื่อดูว่า มีตําแหน่งว่างอะไรบ้าง ที่ไหน จํานวนกี่ตําแหน่ง และมีคุณสมบัติอย่างไรบ้าง อีกทั้งสามารถสมัครงานทางออนไลน์ได้ทันที สําหรับประชาชนที่ต้องการฝึกทักษะอาชีพให้ตรงกับความต้องการของตลาดแรงงาน ทางกรมพัฒนาฝีมือแรงงาน ได้ชี้แจงถึงทิศทางและแนวโน้มของตลาดแรงงาน และขอความร่วมมือผู้นําชุมชนสํารวจความต้องการของประชาชนในชุมชน เพื่อนําไปประกอบการจัดทําหลักสูตรฝึกอาชีพระยะสั้นต่อไป รวมทั้งจะขอความร่วมมือกับสถาบันอาชีวศึกษาและมหาวิทยาลัยต่างๆ เข้ามาช่วยฝึกทักษะอาชีพอีกด้วย นอกจากนี้ ภาคเอกชน โดยบริษัท ซีพี ออลล์ จํากัด (มหาชน) ได้เข้าร่วมกิจกรรมครั้งนี้ ด้วยการเปิดรับสมัครงานในตําแหน่งพนักงานขายและจัดส่งสินค้าจํานวนมาก
นายจุติกล่าวเพิ่มเติมว่า หลังจากสถานการณ์การแพร่ระบาดของโรคโควิด-19 หมดไป จะทําให้อาชีพเดิมๆ หายไป ทุกคนจึงต้องเปลี่ยนแปลงตนเอง และปรับตัวเองให้ทันตามการเปลี่ยนแปลงของโลก ด้วยการฝึกฝนและพัฒนาฝีมืออาชีพด้านอื่นๆ เพิ่มขึ้น โดยเฉพาะอาชีพที่ต้องใช้ทักษะด้านไอที เพื่อให้สามารถสร้างรายได้เลี้ยงดูตนเองและครอบครัวได้ ทั้งนี้ ติดต่อสอบถามได้ที่กรมการจัดหางาน กระทรวงแรงงาน หรือศูนย์ช่วยเหลือสังคม สายด่วน พม. โทร. 1300 บริการฟรี 24 ชม. เพื่อประสานส่งต่อความช่วยเหลือให้หน่วยงานที่เกี่ยวข้องต่อไป
รัฐบาลไทย-ข่าวทำเนียบรัฐบาล-พิธีถวายผ้าพระกฐินพระราชทานของกระทรวงกลาโหม ประจำปี 2561
วันพฤหัสบดีที่ 22 พฤศจิกายน 2561
พิธีถวายผ้าพระกฐินพระราชทานของกระทรวงกลาโหม ประจําปี 2561
เมื่อ 21 พ.ย.61 พล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เดินทางไปเป็นประธานในพิธีถวายผ้าพระกฐินพระราชทานของกระทรวงกลาโหม ประจําปี 2561
เมื่อ 21 พ.ย.61 พล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เดินทางไปเป็นประธานในพิธีถวายผ้าพระกฐินพระราชทานของกระทรวงกลาโหม ประจําปี 2561 เพื่อถวายแด่พระสงฆ์ที่จําพรรษาถ้วนไตรมาส ณ วัดทองนพคุณ แขวงคลองสาน เขตคลองสาน กรุงเทพมหานคร โดยมีนายทหารชั้นผู้ใหญ่สังกัดกระทรวงกลาโหม ข้าราชการและประชาชน เข้าร่วมในพิธีจํานวนมาก การทอดกฐินถือเป็นการสืบทอดบุญประเพณีนิยมที่สําคัญของพุทธศาสนิกชน ตามกําหนดระยะเวลาการถวายใน 1 เดือนตามกฐินกาล
สําหรับวัดทองนพคุณ เป็นพระอารามหลวงชั้นตรี ชนิดสามัญได้ขึ้นทะเบียนเป็นโบราณสถานโดยกรมศิลปากร สร้างขึ้นสมัยอยุธยาตอนปลาย ต่อมาพระยาโชฎึกราชเศรษฐี (ทองจีน) ได้เป็นผู้บูรณะซ่อมแซม และถวายให้เป็นพระอารามหลวงในสมัยพระบาทสมเด็จพระนั่งเกล้าเจ้าอยู่หัว และบูรณปฏิสังขรณ์ใหญ่อีกครั้งในสมัยพระบาทสมเด็จพระจอมเกล้าเจ้าอยู่หัว
รัฐบาลไทย-ข่าวทำเนียบรัฐบาล-เอกอัครราชทูตสาธารณรัฐสิงคโปร์ เยี่ยมคารวะ
วันจันทร์ที่ 2 กันยายน 2562
เอกอัครราชทูตสาธารณรัฐสิงคโปร์ เยี่ยมคารวะ
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พร้อมด้วย นางสาวดุริยา อมตวิวัฒน์ รองปลัดกระทรวงศึกษาธิการ ให้การต้อนรับและหารือกับนายเควิน ฉ็อก (H.E. Mr. Kevin Cheok) เอกอัครราชทูตสาธารณรัฐสิงคโปร์ประจําประเทศไทย
เมื่อวันศุกร์ที่ 30 สิงหาคม 2562 นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พร้อมด้วย นางสาวดุริยา อมตวิวัฒน์ รองปลัดกระทรวงศึกษาธิการ ให้การต้อนรับและหารือกับนายเควิน ฉ็อก (H.E. Mr. Kevin Cheok) เอกอัครราชทูตสาธารณรัฐสิงคโปร์ประจําประเทศไทย ณ ห้องดํารงราชานุภาพ กระทรวงศึกษาธิการ
รมว.ศึกษาธิการ กล่าวว่า ประเทศไทยและสิงคโปร์มีความร่วมมือด้านการศึกษามาอย่างต่อเนื่อง อาทิ โครงการโรงเรียนเครือข่าย (Partner School Project) ซึ่งเริ่มดําเนินการมาตั้งแต่ปี 2542 ปัจจุบันมีแนวทางที่จะขยายความร่วมมือและขยายจํานวนโรงเรียนที่เข้าร่วมโครงการดังกล่าว โดยการจับคู่โรงเรียนที่มีเอกลักษณ์และความโดดเด่นของไทยกับสถานศึกษาของสิงคโปร์ ที่มีความสนใจตรงกันหรือมีบริบทที่คล้ายกัน
สําหรับการพัฒนาด้านอาชีวศึกษานั้น ได้หารือถึงแนวทางการคงสัดส่วนผู้เรียนอาชีวศึกษา และส่งเสริมให้ผู้เรียนมีความภาคภูมิใจในการเรียนอาชีวศึกษา เพราะประเทศที่ประสบความสําเร็จด้านเศรษฐกิจ ส่วนมากจะมีสัดส่วนผู้เรียนอาชีวศึกษาจํานวนมาก กระทรวงศึกษาธิการจึงให้ความสําคัญกับการวางแผนพัฒนากําลังคนด้านอาชีวศึกษา เพื่อยกระดับประเทศไทยเป็นศูนย์กลางของอาเซียน รวมถึงมีแนวทางในการจัดตั้งศูนย์อบรมและซ่อมบํารุง โดยร่วมมือกับภาคส่วนต่าง ๆ เพื่อเตรียมกําลังคนให้เป็นผู้ที่เรียนรู้ได้ตลอดชีวิตอย่างยั่งยืน
นอกจากนี้ กระทรวงศึกษาธิการยังให้ความสําคัญกับการนําเทคโนโลยีดิจิทัล เข้ามาปรับใช้ในการจัดการเรียนการสอน การพัฒนาคุณภาพครู รวมทั้งการจัดการฐานข้อมูลต่าง ๆ ให้เป็นระบบและนํามาใช้งานได้จริง ทั้งนี้ ยินดีที่จะสานต่อความร่วมมือด้านการศึกษากับสิงคโปร์ในทุกด้าน และพร้อมที่จะขยายความร่วมมือและเรียนรู้แนวทางการพัฒนาการศึกษาของสิงคโปร์ในรูปแบบต่าง ๆ
นายเควิน ฉ็อก เอกอัครราชทูตสาธารณรัฐสิงคโปร์ประจําประเทศไทย กล่าวว่า สิงคโปร์และไทยมีความสัมพันธ์อันดีและมีความร่วมมือด้านการศึกษามาอย่างยาวนาน โดยเฉพาะอย่างยิ่งความร่วมมือในโครงการโรงเรียนเครือข่าย (Partner School Project) ซึ่งเป็นการจับคู่โรงเรียนไทยกับสิงคโปร์ในระดับชั้นประถมศึกษาและมัธยมศึกษา ปัจจุบันมี 15 คู่โรงเรียน โดยสิงคโปร์ยินดีให้ความร่วมมือและแบ่งปันความรู้รวมถึงแนวทางปฏิบัติในการพัฒนาการศึกษากับประเทศไทย
ส่วนการจัดการศึกษาด้านอาชีวศึกษานั้น สิงคโปร์ก็ให้ความสําคัญอย่างมาก เนื่องจากกําลังคนด้านอาชีวศึกษาส่งผลต่อการพัฒนาเศรษฐกิจของประเทศ เช่นเดียวกับการให้ความสําคัญกับการฝึกอบรมครู ซึ่งเป็นบุคคลที่มีบทบาทสําคัญที่สุดในการจัดการศึกษา ตลอดจนยินดีให้ความร่วมมือในการพัฒนาภูมิภาคอาเซียนให้เป็นหนึ่งเดียวกันและมีความเข้มแข็งต่อไป
อรพรรณ ฤทธิ์มั่น: สรุป
นวรัตน์ รามสูต: เรียบเรียง
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สร.: รายงาน
รัฐบาลไทย-ข่าวทำเนียบรัฐบาล- สธ. ย้ำผู้ป่วยฉุกเฉินวิกฤตขอให้เข้าโรงพยาบาลรัฐหรือเอกชนที่ใกล้ที่สุด
วันพุธที่ 19 เมษายน 2560
สธ. ย้ําผู้ป่วยฉุกเฉินวิกฤตขอให้เข้าโรงพยาบาลรัฐหรือเอกชนที่ใกล้ที่สุด
รัฐมนตรีว่าการกระทรวงสาธารณสุข ย้ําผู้ป่วยฉุกเฉินวิกฤตขอให้เข้าไปรับการรักษาที่โรงพยาบาลรัฐหรือเอกชนที่อยู่ใกล้ที่สุดหรือไปถึงเร็วที่สุด เพิ่มโอกาสการรอดชีวิตและลดความพิการ โดยไม่ต้องกังวลค่ารักษาเบื้องต้นใน 72 ชั่วโมงแรกไม่ว่าสิทธิใดก็ตาม
วันนี้ (19 เมษายน 2560) ที่สถาบันการแพทย์ฉุกเฉินแห่งชาติ จ.นนทบุรี ศาสตราจารย์ คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ในฐานะประธานคณะกรรมการการแพทย์ฉุกเฉิน ให้สัมภาษณ์ภายหลังประชุมว่า ในวันนี้ ได้ติดตามความคืบหน้าการดําเนินงานตามนโยบาย “เจ็บป่วยฉุกเฉินวิกฤต มีสิทธิทุกที่” (Universal Coverage for Emergency Patients : UCEP) หลังจากที่เริ่มดําเนินการเมื่อวันที่ 1 เมษายน 2560 ช่วยให้ประชาชนได้รับการรักษาอย่างรวดเร็วในภาวะวิกฤตฉุกเฉินของชีวิต โดยไม่ต้องกังวลเรื่องค่ารักษาพยาบาล ซึ่งจะมีแต่ละกองทุนสุขภาพเป็นผู้รับผิดชอบค่าใช้จ่ายในระยะ 72 ชั่วโมงแรก ที่ผ่านมาพบปัญหาร้องเรียน 6 รายจากผู้ที่มาขอใช้สิทธิ 1,000 กว่าราย ส่วนใหญ่เป็นความไม่เข้าใจเรื่องหลักเกณฑ์ผู้ป่วยฉุกเฉินวิกฤต ซึ่งคณะกรรมการฯ ได้ร่วมกันพิจารณา และจะกําหนดมาตรการแก้ไขปัญหาต่อไป มั่นใจว่าในอนาคตปัญหาเหล่านี้จะลดลง
“สิ่งสําคัญที่สุดคือประชาชนต้องเข้าใจคําว่า วิกฤตชีวิต ขอให้นําผู้ป่วยฉุกเฉินวิกฤตไปเข้ารับการรักษาที่โรงพยาบาลรัฐหรือเอกชน ที่อยู่ใกล้ที่สุดหรือไปถึงเร็วที่สุด เพื่อเพิ่มโอกาสการรอดชีวิตและลดความพิการหากเจ็บป่วยฉุกเฉินโทรขอความช่วยเหลือที่สายด่วน 1669 ตลอด 24 ชั่วโมง”รัฐมนตรีว่าการกระทรวงสาธารณสุขกล่าว
ด้านนายแพทย์โสภณ เมฆธน ปลัดกระทรวงสาธารณสุข กล่าวว่า สําหรับอาการฉุกเฉินวิกฤต 6 ข้อที่ต้องรีบไปโรงพยาบาลที่ใกล้ที่สุด ได้แก่ 1.หัวใจหยุดเต้น ไม่หายใจ ไม่รู้สึกตัว 2.อาการทางสมอง มีการรับรู้ สติเปลี่ยนไป บอกเวลา สถานที่ คนที่คุ้นเคยผิดอย่างเฉียบพลัน 3.หายใจเร็ว แรง และลึก หายใจมีเสียงดังผิดปกติ พูดได้แค่สั้นๆหรือร้องไม่ออก ออกเสียงไม่ได้ สําลักอุดทางเดินหายใจกับมีอาการเขียวคล้ํา 4.ระบบไหลเวียนเลือดวิกฤตอย่างน้อย 2 ข้อ คือตัวเย็นและซีด เหงื่อแตกจนท่วมตัว หมดสติชั่ววูบ หรือวูบเมื่อลุกยืนขึ้น 5.อวัยวะฉีกขาดเสียเลือดมาก เสี่ยงต่อการพิการ และ 6.อาการอื่นๆ ที่มีภาวะเสี่ยงต่อชีวิตสูง เช่น เจ็บหน้าอกรุนแรง แขนขาอ่อนแรงทันทีทันใด ชักเกร็ง เป็นต้น
ผลการดําเนินงานตั้งแต่วันที่ 1-17 เมษายน 2560 มีผู้ป่วยฉุกเฉินวิกฤตที่เข้าเกณฑ์รับบริการทั้งสิ้น 715 ราย จากผู้ขอใช้สิทธิทั้งหมด 1,773 ราย มากที่สุดคือ สิทธิหลักประกันสุขภาพถ้วนหน้า รองลงมาคือสิทธิประกันสังคม สิทธิสวัสดิการรักษาพยาบาลข้าราชการ และกองทุนอื่นๆ ประชาชนหรือสถานพยาบาลมีข้อสงสัยสอบถามได้ที่ โทร 02-8721669 ตลอด 24 ชั่วโมง หรือ ucepcenter@niems.go.th
เมษายน2/10  ****************************** 19 เมษายน 2560